[------- των ε]ργων το επιπεμπτον αποτεισε[ι] [ο εργωνης τουτο δε κ]αι το υπερευρεμα και εαν τι αλλο [αργυριον εκ τω]ν επιτιμιων προσγενηται αυτω απαντα πραξ[ουσιν] οι ναοποιοι τον εργωνην και τους εγγυους εαν δε μη δυνωνται εις το λευκωμα εκγραψουσιν. εγδιδομεν δε το εργον ολον προς χαλκον τας μεν στηλας και τους θριγκους προς λιθον εφ ωμαλιαν οτι αν ευρωσιν τους δ υποβατηρας εν προσεργωι ποιησει. των δε πωρων υποτιμημα ληψεται του λιθου εκαστου δραχμας πεντε οσους αν παρισχηι των δε γραμματων της εγκολαψεως και εγκαυσεως στατηρα και τριωβολον των χιλιων γραμματων. εργαται δε συνεχως μετα το την δοσιν λαβειν εντος ημερων δεκα ενεργων τεχνιταις ικανοις κατα την τεχνην μη ελαττον η πεντε. αν δε τι μη πειθηται των κατα την συγγραφην γεγραμμενων η κακοτεχνων τι εξελεγχηται ζημιωθησεται υπο των ναοποιων καθοτι αν φαινηται αξιος ειναι μη ποιων των κατα την συγγραφην γεγραμμενων. και εαν τις αλλος των συνεργαζομενων εξελεγχηται τι κακοτεχνων εξελαυνεσθω εκ του εργου και [μ]ηκετι συνεργαζεσθω εαν δε μη πειθηται ζημιωθησεται και ουτος μετα του εργωνου εαν δε που παρα το εργον συνφερηι τινι μετρωι τωγ γεγραμμενων προσλιπειν η συνελειν ποιησει ως αν κελευωμεν. μηδε απολελυσθωσαν απο της εργωνιας οι εξ αρχης εγγυοι και ο εργωνης αχρι αν ο επαναπριαμενος τα παλινπωλα τους εγγυους αξιοχρεους καταστησηι περι δε των προπεποιημενων οι εξ αρχης εγγυοι εστωσαν εως της εσχατης δοκιμασιας. μηδε καταβλαπτετω μηθεν των υπαρχοντων εργων εν τωι ιερωι ο εργωνης εαν δε τι καταβλαψηι ακεισθω τοις ιδιοις ανηλωμασιν δοκιμως εγ χρονωι οσωι αν οι ναοποιοι ταξωσιν και εαν τινα υγιη λιθον διαφθειρηι κατα την εργασιαν ο της θεσεως εργωνης ετερον αποκαταστησει δοκιμον τοις ιδιοις ανηλωμασιν ουθεν επικωλυοντα το εργον τον δε διαφθαρεντα λιθον εξαξει εκ του ιερου εντος ημερων πεντε ει δε μη ιερος ο λιθος εσται. εαν δε μη αποκαθιστηι η μη ακηται το καταβλαφθεν και τουτο επεγδωσουσιν οι ναοποιοι οτι δ αν ευρηι τουτο αυτο και ημιολιον αποτεισει ο εργωνης και οι εγγυοι. εαν δε κατα φυαν διαφθαρηι τις των λιθων αζημιος εστω κατα τουτον ο της θεσεως εργωνης. εαν δε προς αυτους αντιλεγωσιν οι εργωναι περι τινος των γεγραμμενων διακρινουσιν οι ναοποιοι ομοσαντες επι των εργων πλειονες οντες των ημισεων τα δε επικριθεντα κυρια εστω. εαν δε τι επικωλυσωσιν οι ναοποιοι τον εργωνην κατα την παροχην των λιθων τον χρονον αποδωσουσιν οσον αν επικωλυσωσιν. εγγυους δε καταστησας ο εργωνης κατα τον νομον ληψεται την πρωτην δοσιν οποσου αν εργωνησηι πασων των στηλων και των θριγκων των επι ταυτας τιθεμενων υπολιπομενος παντος το επιδεκατον οταν δε αποδειξηι πασας ειργασμενας και ορθας παντηι και τελος [ε]χουσας κατα την συγγραφην και μεμολυβδοχοημενας αρεστως τοις ναοποιοις και τωι αρχιτεκτονι ληψεται την δευτεραν δοσιν παντων των γραμματων της επιγραφης εκ του υποτιμηματος προς τον αριθμον τον εκ των αντιγραφων εγλογισθεντα υπολιπομενος και τουτου το επιδεκατον και συντελεσας ολον το εργον οταν δοκιμασθηι κομισασθω το επιδεκατον το υπολειφθεν και των πωρων το υποτιμημα οσους αν θηι και οσα αν γραμματα επιγραψηι μετα το την δοσιν λαβειν κομισασθω και τουτων οταν και το επιδεκατον λαμβανηι εαν μη τι εις τα επιτιμια υπολογισθηι αυτωι. εαν δε τι προσεργον δηι γενεσθαι συμφερον τωι εργωι ποιησει εκ του ισου λογου και προσκομιειται το γινομενον αυτωι αποδειξας δοκιμον. εαν δε ο τοπος ανακαθαιρομενος μαλακος ευρισκηται προσστρωσει πωροις οσοις αν χρεια ηι και προσκομιειται και τουτου το γινομενον αυτωι μετα του επιδδεκατου. επιθησει δε και επι τας στηλας τας υπαρχουσας θριγκους ενδεκα προεπικοψας τας στηλας επιλαβων οσον αν κελευωμεν προς την περιτενειαν την δοθεισαν. εξελει δε και τα δεματα τα υπαρχοντα εν ταις στηλαις οσα αν υπερεχηι και κωλυηι αυτον εν τηι επικοπηι και τρησας βαθυτερα καθαρμοσει και περιμολυβδοχοησει δοκιμως. εμβαλει δε και εις τουτους γομφους δεματα και περιμολυβδοχοησει και ερ[γα]ται παντα καθως και περι των επανω γεγραπται. εκγδιδομεν δε και τουτους τους θριγκους τους μεν εκπεδους και πενταπεδους του ισου οσον αν και οι λοιποι ευρωσιν τους δε τριπεδους τους τετταρας συνδυο εις τον θριγκον απομετρησομεθα. ληψεται δε και τουτων των θριγκων την δοσιν οταν επιδειξηι τας στηλας ειργασμενας και κειμενας και μεμολυβδοχοημενας και τους θριγκους τους επι ταυτας τιθεμενους δεδεμενους κατα κεφαλην ληψεται και τουτων την δοσιν υπολιπομενος το επιδεκατον καθως και περι των επανω γ[ε]γραπται. οταν δε συνθηι τους θριγκους και αποδειξηι κειμενους μεμολυβδοχοημενους τελος εχοντας δεδεμενους κατα κεφαλην συμφωνουντας προς αλληλους δοκιμως επειτεν εγνιτρωσει τας στηλας και αποδωσει τα γραμματα καθαρα και εκπλυνει εως αν κελευωμεν. τα δε αλλα οσα μη εν τηι συγγραφηι γεγραπται κατα τον κατοπτικον νομον και ναοποικον εστω. εις τον ναον του διος του βασιλεως εις την εξω περιστασιν του σηκου των εις την μακραν πλευραν καταστρωτηρων εργασια και συνθεσις. ο εργωνησας παρα των ναοποιων εις τον ναον του διος του βασιλεως εις την εξω περιστασιν του σηκου των εις την μακραν πλευραν του τοπου του προς μεσημβριαν βλεποντος καταστρω[τηρων πε]τρας της σκληρας της λεβαδειικης την εργασιαν κα[ι συνθε]σιν πληθος δεκατρεις μετρα δε τουτων εσται μηκος κ[αι] πλατος και παχος ακολουθοι τοις κειμενοις και τελος εχουσιν εν τηι μακραι πλευραι προς ους ουτοι τιθενται. παραλαβων δε ο εργωνης τους λιθους παρα τον ναον ου και [εδοκ]ιμασθησαν υγιεις τα μετρα εχοντας εκποιουντας προς τα μεγεθη τα γεγραμμενα πρωτον μεν εργαται των λιθων παντων τας βασεις ορθας αστραβεις αρραγεις συμμιλτους απο ξοιδος χαρακτης πυκνης επηκονημενης τα επιβαινοντα παντα επι τους κρατευτας και επι την υπευθυντη[ρι]αν μη ελαττον η επι δυο ποδας εκ του προσιοντος αρμου τα δε μεσα συνψαυοντα απο ξοιδος χαρακτης τραχειας ποιων ορθα παντα προς κανονα διηνεκη μη ελαττω του ενεργουμενου λιθου πλατος μη στενοτερον δακτυλων εξ υψος ημιποδιου. υποτεμει δε των καταστρωτηρων παντων εγ βασεως το επι την υπευθυντηριαν επιβαινον εκ του απιοντος αρμου πλατος και βαθος το δειχθεν εργαζομενος τας υποτομας καθως και περι των βασεων γεγραπται χαλασμα ποιων εν τηι υποτομηι τηι παρα τη[ν] υπευθυντηριαν μη πλεον δακτυλισκου. εργαται δε και τους αρμους παντας τους απιοντας των καταστρωτηρων συμμιλτους ορθους αστραβεις αρραγεις καθετους ευγωνιους προς το προσαγωγειον στερεους κυκλωι τα τρια μερη μη ελαττον δακτυλων εννεα απο λειστριου λειου επηκονημενου μιλτολογων δοκιμως τα δε μεσα συνψαυοντα απο ξοιδος χαρακτης τραχειας και αναθυρωσει τους αρμους παντας τους απιοντας κανον[ι λιθι]νωι μιλτολογων δοκιμως αναξεων τους καν[ονας] παντας οσακις αν κελευωμεν προς τον κανον[α τον λιθινον] τον εν τωι ιερωι υπαρχοντα δοκιμως. αποξεσ[ει δε προς] τους αρμους των καταστρωτηρων τους απιο[ντας τους των] κειμενων και τελος εχοντων προς ους μ[ελλει αυτους] τιθεναι εκτεινας την λινεην κατα κεφαλην [-----]νειου εν ορθωι [αρι]στεραχοθεν και του προδομ[ου της] μακρας πλευρας και γραμμας καταγραψαμε[νος παρον]τος του αρχιτεκτονος αφελετω το προσεργον [το υπαρχ]ον απο κολαπτηρος πλατος ποιων το δοθεν ποι[ων παντα] ορθα οξυωρια και μιλτολογησατω την ακραν παν[των των] λιθων των κειμενων τω[ν] τρεισκαιδεκα προς κ[ανονα] μακρον μη ελαττονα ποδων εικοσι παχος εξ δακ[τυλων] υψος ημιποδιου μιλτολογων απο λειστριου λειου ε[πηκονη]μενου ποιων ορθα αρραγη συμμιλτα βαθος μη ελατ[τον εννεα] δακτυλους πρωτον διαξεσας σημειας παρα το[υς αρμους] καθ εκαστον των λιθων εν ορθωι προς το προσαγ[ωγειον] και την γραμμην την καταγραφεισαν προς ην [παραξε]σει την παραξοην. παραξεσει δε και την εν τωι πρ[οδομω γραμ]μην ωσαυτως επειτεν αναθυρωσει τους αρμου[ς προς τον] κανονα τον λιθινον των κειμενων καταστρωτ[ηρων προς] ους μελλει τιθεναι καθως και περι των απιοντων [αρμων] γεγραπται. οταν δε μελληι τιθεναι τους λιθους πρ[οεπικοψει] τους κρατευτας κατα κεφαλην και την υπευθυντη[ριαν τους] μεν κρατευτας απο ξοιδος πυκνης χαρακτης επη[κονημε]νης την δε υπευθυντηριαν απο ξοιδος αρτιστομο[υ ακολου]θως τοις κειμενοις και τελος εχουσιν και αποδειξ[ει επικε]κομμενα δοκιμως ειτεν θησει τους καταστρωτηρ[ας εργα]ζομενος καθως γεγραπται αρχομενος της θεσεω[ς αριστε]ραχοθεν ως αν αυτωι δειχθηι ενα αμφ αρμον εμβα[λων --]ψος επισφηνον κατα κεφαλην δε στοιχουντα τ[οις κειμενοις] και τελος εχουσιν και ελαιωι δε καθαρωι προς παν[τας τους κα]νονας χρησεται και μιλτωι σινωπιδι εαν δε μη χ[ρηται μιλ]τωι σινωπιδι η ελαιωι καθαρωι ζημιωθησεται υπ[ο των ναο]ποιων και βοιωταρχων και ου προτερον αυτωι λι[θος ουδεις] κατακλεισθησεται εως αν επιδειξηι τοις ναοπο[ιοις χρησα]μενος μιλτωι σινωπιδι δοκιμωι και ελαιωι καθαρω[ι επιδει]ξει δε την μεν εργασιαν και την συνθεσιν τωι αρχιτεκ[τονι τω δ υ]παρχιτεκτονι των λιθων παντων τους αρμους και τ[ας βα]σεις αμα τριμματολογων τας μεν βασεις εκ χλοης ελ[αιας] εν ταις ιδιαις χωραις βεβηκοτας ολους ασχαστους ανε[γκλη]τους ανυποπαστους ομοτριβουντας διακρουων τα δ[ιακε]να των τριμματων τα μεν εις τους κρατευτας απο ξοιδ[ος χα]ρακτης πυκνης επηκονημενης το δε επι την υπευθυν[τηρι]αν απο ξοιδος αρτιστομου τους δε αρμους εξ ελαιου κ[---]βδιου απο λειστριου λειου επηκονημενου οταν δε συντε[λεση] τον αρμον εγνιτρωσας και εκπλυνας υδατι καθαρωι επ[ειτεν] κατακλειετω. την δε εμβολην των γομφων και των δ[εματων] και των π[ε]λεκινων και τον σταθμον τουτων και την μ[ολυβδο]χοιαν πα[σ]αν επιδειξει τοις ναοποιοις παρων αυτος ο εργωνης α[νεπι]δεικτον δε μηδεν κατακλειετω εαν δε τι κατακλειση[ι παλιν] τε εξ αρχης αρας ποιησει και ζημιωθησεται υπο των ναοπ[οιων] και βοιωταρχων καθ οτι αν φαινηται αξιος ειναι μη ποιων [των εν] τηι συγγραφηι γεγραμμενων. και εαν τις αλλος των συ[νεργα]ζομενων εξελεγχηται τι κακοτεχνων εξελαυνεσθω ε[κ του] εργου και μηκετι συνεργαζεσθω εαν δε μη πει[θ]ηται ζη[μιωθη]σεται και ουτος μετα του εργωνου. και ου προτερον ουδεν[α μο]λυβδοχοησει λιθον εως αν ποιησηι τα γεγραμμενα. εαν δε π[αρα] το εργον συμφερηι τινι μετρωι των γεγραμμενων προσλ[ιπειν η] συνελειν ποησει ως αν κελευωμεν. οταν δε συνθηι π[αντας] τους καταστρωτηρας επικοψατω κατα κεφαλην ακολουθ[ως τοις] κειμενοις και τελος εχουσιν και μιλτολογησατω απο ξοιδ[ος χαρα]κτης δοκιμως τωι μακρωι κανονι διακολαπτηριζων του[τους] κυκλωι παντας διαβητιζομενος κατα κεφαλην απο της υ[παρχου]σης περιτενειας των καταστρωτηρων κυβους κατασκευ[ασαμε]νος ξυλων ξηρων αγριελαινων και αποδειξας ορθα και συμ[μιλτα].
Boiotia — Lebadeia — 2nd c. BC
 2nd c. BC